Bosasa: ‘Mokonyane was baie belangrik’Frans Vorster. Foto: Nokuthula Mbatha/ANA Nomvula Mokonyane, minister van omgewingsake, het die gebruik van ŉ deel van Bosasa se inbelsentrum gefasiliteer vir die ANC in die Wes-Rand vir sy verkiesingsveldtog tydens die algemene verkiesing in 2014. Frans Vorster, ŉ voormalige werknemer van Bosasa, het Woensdag by die Zondo-kommissie van ondersoek na staatskaping getuig dat Gavin Watson, hoof van Bosasa, daarop aangedring het dat Mokonyane voorrang geniet en dat daar in al haar behoeftes voldoen word. Mokonyane was in daardie stadium premier van Gauteng en ŉ stoere ondersteuner van toenmalige pres. Jacob Zuma. Sy was tot Mei 2014 premier waarna sy as minister van water en sanitasie aangestel is. Mokonyane “was baie belangrik” vir Bosasa, het Vorster getuig. “Daar is vir my gesê sy het belangrike politieke bande, in [Thabo] Mbeki én Zuma se eras. Ons het opdrag gekry om alles waarmee ons besig was net te los wanneer dit by Mokonyane gekom het. Sy het waarskynlik deure vir Watson oopgemaak, want as sy iets gesoek het, het ons gespring en alles gelos om in die minister en haar familie se behoeftes te voorsien.” Joe Gumede en Papa Leshabane, direkteurs van die maatskappy, het in 2014 saam met Watson vir Vorster gevra om ŉ gedeelte van die inbelsentrum vir ŉ groep ANC-lede voor te berei. “Ons is opdrag gegee om dit vir die ANC in te rig as ŉ inbelsentrum vir die verkiesing. Ons inligtingstegnologie-afdeling het lessenaars, rekenaars en fone vir die ANC-groep gereed gekry. Tussen 20 en 25 mense het by die sentrum opgedaag. Minister Mokonyane het persoonlik die proses gedryf.” Kgwerano Financial Services, ŉ filiaal van Bosasa, het die rekening vir die ANC se gebruik van die sentrum betaal, waaronder drie maaltye per dag vir twee weke. Ná die verkiesing is ŉ groot markiestent in Bosasa se parkeerterrein opgerig om die ANC se oorwinning te vier. “Die ANC het nie onmiddellik ná die verkiesing die perseel ontruim nie. Die markiestent is deur Alistair Gavin, ŉ bestuurder by Bosasa, hanteer. Die markiestent, kos, die huur van eetgerei en alles andersins is deur Bosasa betaal. Gavin het dit hanteer en dit was ŉ geleentheid vir omtrent 400 mense.” Nomvula Mokonyane. Foto: Elmond jiyane, GCIS Vorster het Angelo Agrizzi, voormalige bedryfshoof van Bosasa, se getuienis dat die maatskappy by verskeie geleenthede gevra is om voertuie vir Mokonyane se dogter te huur, beaam. Volgens Vorster het hy laat in 2015 ŉ oproep van Watson ontvang waartydens hy versoek is om vir Mokonyane se dogter ŉ kabriolet te huur vir Desember. “Ek moes die voertuig in my eie naam huur sodat dit nie teruggespoor kon word na Mokonyane se dogter nie. Ek sou voorgee dat ek die voertuig bestuur. Dit was ŉ stryd om ŉ kabriolet te kry en ek het Watson ingelig en gevra of ek nie ŉ ander luukse motor kan kry nie waarna ons ŉ Audi A3 gehuur het. Ek het die motor by [Nomvula] Mokonyane se huis in Krugersdorp afgelewer.” Toe dit tyd was om die motor terug te gee het Mokonyane gevra of sy dit tot Januarie 2016 kon hou en daar is ingestem tot haar versoek. Volgens Vorster het hy opgemerk daar is skade aan die agterkant van die motor toe dit uiteindelik terugbesorg is. Vorster het getuig Watson was geïrriteerd toe hy hom daarvan in kennis gestel het. “Ek het vorms ingevul by die voertuighuurmaatskappy en aangevoer dat ek die motor gestamp het terwyl dit in trurat was. Die koste vir die huur van die motor en die herstelwerk het meer as R100 000 beloop en Bosasa het daarvoor betaal.”